Jan Mølby skabte torsdag aften en vaskeægte sensation, da han i en propfyldt Echo Arena i Liverpool foran 5000 løjerlige Liverpool-fans slog den tidligere engelske verdensmester Eric Bristow - i dart. Ja, den er god nok.

Men selv om det er en sensation på højde med OBs sejr over Real Madrid på Bernabeau i 1994, så er Jan 'The Great Dane' Mølby ikke så ueffen med en pil i hånden.

For godt nok er - eller var - Jan Mølby bedre med højreskøjten på en fodboldbane end højre hånd på en røgfyldt bodega, men den tildigere Liverpool-spiller har de sidste 35 år hyggespillet det fascinerende spil.

»Jan og jeg har den samme stampub i Liverpool, The Black Horse, og der har han faktisk været julemester i dart de to seneste år,« fortæller den tidligere Liverpool-bomber Ian Rush til Ekstra Bladet.

Jan Mølby havde udfordret dartverdensmesteren fra '86 - samme år som Jan Mølby vandt det engelske mesterskab med Liverpool - Eric Bristow til en kamp om 50.000 kroner. Hvis The Geat Dane vandt, skulle pengene gå til en lokal radiostation, Radio City, der har en fond for syge børn.

David slog nok en gang Goliat, men selv om Jan Mølby har stået foran over 60.000 fanatiske fans rundt om i Europa, var han mere nervøs i dartdysten.

»Jeg har aldrig været så nervøs i hele mit liv. Der var tidspunkter, hvor jeg rystede så meget på hånden, at jeg næsten ikke kunne kaste pilene,« sagde Jan Mølby til Ekstra Bladet, umiddelbart efter han havde besejret Bristow med 2-1 i partier.